b'\n_START_ARTICLE_\nVarhaiskristillisyys\n_START_SECTION_\nHistoria\n_START_PARAGRAPH_\nKristinusko sai alkunsa Jeesus Nasaretilaisen saarnaamistoiminnasta Rooman valtakunnan miehitt\xc3\xa4m\xc3\xa4ss\xc3\xa4 Juudean provinssissa n. 30-33 jaa. Kristinusko levisi nopeasti kaupungista toiseen. Varhaiset kristityt olivat pitk\xc3\xa4\xc3\xa4n p\xc3\xa4\xc3\xa4osin kaupunkilaisia.\n_START_SECTION_\nKristinuskon synty ja muotoutuminen\n_START_PARAGRAPH_\nKristinuskon levi\xc3\xa4minen k\xc3\xa4ynnistyi pian Jeesuksen ristiinnaulitsemisen j\xc3\xa4lkeen noin vuonna 30. Kristinusko alkoi muotoutua heti Jeesuksen kuoleman ja yl\xc3\xb6snousemuksen j\xc3\xa4lkeen, kun h\xc3\xa4nen seuralaisensa noudattivat h\xc3\xa4nen opetustaan ja julistivat h\xc3\xa4nen yl\xc3\xb6snousemustaan. Julistaminen alkoi Apostolien tekojen mukaan ensimm\xc3\xa4isen\xc3\xa4 helluntaina, jolloin he saivat Pyh\xc3\xa4n Hengen kasteen, joka antoi heille kyvyn ja rohkeuden julistaa evankeliumia, puhua kielill\xc3\xa4 ja parantaa sairaita._NEWLINE_Ajanlaskun alun ensimm\xc3\xa4isell\xc3\xa4 vuosisadalla kristinuskoa levittiv\xc3\xa4t erityisesti korkeasti koulutettu juutalainen Paavali \xe2\x80\x93 aiemmin Saul Tarsolainen \xe2\x80\x93 ja muut apostolit. Raamatun mukaan Jeesuksen seuraajia kutsuttiin ensimm\xc3\xa4isen kerran kristityiksi Antiokian kaupungissa, johon he olivat paenneet ja asettuneet asumaan varhaisten Palestiinassa tapahtuneiden vainojen j\xc3\xa4lkeen._NEWLINE_Ensimm\xc3\xa4isi\xc3\xa4 kristinuskon sis\xc3\xa4isi\xc3\xa4 konflikteja oli pakanakysymys; tulisiko pakanoiden noudattaa juutalaisten lakia? Paavali ei Jerusalemin seurakunnan tapaan vaatinut kristinuskoon k\xc3\xa4\xc3\xa4ntyneiden pakanoiden ymp\xc3\xa4rileikkausta ja juutalaisten puhtauss\xc3\xa4\xc3\xa4nt\xc3\xb6jen noudattamista. T\xc3\xa4st\xc3\xa4 asiasta h\xc3\xa4n v\xc3\xa4itteli kiivaasti Pietarin ja Jaakobin kanssa. Sopuun p\xc3\xa4\xc3\xa4stiin 40-luvun loppupuolella pidetyss\xc3\xa4 Jerusalemin apostolikokouksessa, jonka tulos oli, ettei pakanoiden tarvitsisi noudattaa kuin muutamaa juutalaisten s\xc3\xa4\xc3\xa4d\xc3\xb6st\xc3\xa4. Kokouksessa sovittiin my\xc3\xb6s apostolien ty\xc3\xb6njaosta. Pietari toimi diasporassa asuvien juutalaisten, Jaakob Jerusalemin juutalaiskristittyjen ja Paavali pakanoiden keskuudessa._NEWLINE_Varhaisesta kristillisyydest\xc3\xa4 k\xc3\xa4ytet\xc3\xa4\xc3\xa4n usein nimityst\xc3\xa4 "varhaiset juutalaiskristityt". Jeesus, h\xc3\xa4nen kaksitoista opetuslastaan, my\xc3\xb6hemmin valitut seurakunnanvanhimmat sek\xc3\xa4 periaatteessa kaikki Jeesuksen varhaiset seuraajat olivat juutalaisia tai juutalaisia proselyyttej\xc3\xa4. Kaikki 3\xc2\xa0000 Apostolien tekojen mainitsemaa helluntaita seurannutta k\xc3\xa4\xc3\xa4nnynn\xc3\xa4ist\xc3\xa4 olivat my\xc3\xb6s juutalaisia kuten kaikki kristinuskoon k\xc3\xa4\xc3\xa4ntyneet aina siihen saakka, kun Pietari kastoi roomalaisen upseerin, Corneliuksen, jota pidet\xc3\xa4\xc3\xa4n perinteisesti ensimm\xc3\xa4isen\xc3\xa4 pakanak\xc3\xa4\xc3\xa4nnynn\xc3\xa4isen\xc3\xa4._NEWLINE_Tuohon aikaan kristinusko oli jakaantunut hellenistisiin ja ei-hellenistisiin juutalaiskristittyihin, eli koinee-kreikkaa (Ap.t. 6) ja arameaa (Ap.t. 1:19) puhuviin kristittyihin. Corneliuksen k\xc3\xa4\xc3\xa4ntymisest\xc3\xa4 ja mukaan hyv\xc3\xa4ksymisest\xc3\xa4 l\xc3\xa4htien mukaan tuli kolmas ryhm\xc3\xa4, pakanakristityt. Pakanat hyv\xc3\xa4ksyttiin mukaan, koska Jesajan ennustuksen mukaan kaikki kansat tulisivat k\xc3\xa4\xc3\xa4ntym\xc3\xa4\xc3\xa4n Herran puoleen. _NEWLINE_Uusi testamentti ei itse puhu "pakanakristityist\xc3\xa4" tai "juutalaiskristityist\xc3\xa4". Sen sijaan esimerkiksi apostoli Paavali kirjoitti niist\xc3\xa4, jotka olivat ymp\xc3\xa4rileikattuja ja halusivat erottua ymp\xc3\xa4rileikkaamattomista: "Silloin ei ole en\xc3\xa4\xc3\xa4 kreikkalaista eik\xc3\xa4 juutalaista, ei ymp\xc3\xa4rileikattua eik\xc3\xa4 ymp\xc3\xa4rileikkaamatonta, ei barbaaria, skyyttalaista, orjaa eik\xc3\xa4 vapaata, vaan Kristus on kaikki, h\xc3\xa4n on kaikissa". _NEWLINE_Yleens\xc3\xa4 ajatellaan, ett\xc3\xa4 "ymp\xc3\xa4rileikattu" ja "ymp\xc3\xa4rileikkaamaton" viittaavat juutalaisiin ja kreikkalaisiin, jotka olivat yleisimm\xc3\xa4t ryhm\xc3\xa4t, mutta t\xc3\xa4m\xc3\xa4 on liian yksinkertaistettua, sill\xc3\xa4 ensimm\xc3\xa4isen vuosisadan Juudean provinssissa oli my\xc3\xb6s juutalaisia, jotka eiv\xc3\xa4t en\xc3\xa4\xc3\xa4 ymp\xc3\xa4rileikkauttaneet itse\xc3\xa4\xc3\xa4n, sek\xc3\xa4 kreikkalaisia (proselyytit) ja muita kuten egyptil\xc3\xa4isi\xc3\xa4, etiopialaisia ja arabeja, jotka ymp\xc3\xa4rileikkauttivat itsens\xc3\xa4.\n_START_SECTION_\nVarhaisen kristinuskon p\xc3\xa4\xc3\xa4suuntaukset\n_START_PARAGRAPH_\nEnsimm\xc3\xa4isin\xc3\xa4 vuosisatoina kristinuskossa oli valtavasti julistajia, joilla oli erilaisia n\xc3\xa4kemyksi\xc3\xa4 Jeesuksen opetuksista ja uskon sis\xc3\xa4ll\xc3\xb6st\xc3\xa4. T\xc3\xa4st\xc3\xa4 seurasi kilpailutilanne, jonka t\xc3\xa4rkeimm\xc3\xa4t osanottajat olivat juutalais-, gnostilais- ja hellenistikristityt. _NEWLINE_Juutalaiskristittyj\xc3\xa4 oli sek\xc3\xa4 Palestiinan alueella ett\xc3\xa4 diasporassa. He jatkoivat Jerusalemin seurakunnan perinnett\xc3\xa4 ja noudattivat juutalaisten s\xc3\xa4\xc3\xa4d\xc3\xb6ksi\xc3\xa4. T\xc3\xa4m\xc3\xa4 suuntaus oli aluksi vahva, mutta kaatui lopulta siihen, ett\xc3\xa4 sen oli yht\xc3\xa4 vaikeaa saada kannattajia pakanoista kuin saada juutalaisten hyv\xc3\xa4ksynt\xc3\xa4._NEWLINE_Omaper\xc3\xa4ist\xc3\xa4 ja nykyisin ep\xc3\xa4kristillisen\xc3\xa4 pidetty\xc3\xa4 uskontulkintaa edusti gnostilaiskristillisyys. Gnostilaisessa teologiassa ihmisen p\xc3\xa4\xc3\xa4m\xc3\xa4\xc3\xa4r\xc3\xa4 on vapautua ruumiin ja aineellisen maailman kahleista pyh\xc3\xa4n tiedon, eli gnosiksen avulla. Jeesus ei ollut heille syntien sovittaja, vaan jumalallisen tiedon tuoja. He uskoivat, ett\xc3\xa4 Jeesuksen on Jumala luonut ensit\xc3\xb6ikseen ja siksi h\xc3\xa4nt\xc3\xa4 kutsuttiin" luomakunnan esikoiseksi", ei siis syntynyt Jumalasta. Gnostilaiskristityt jatkoivat Jeesuksen tuoman opetuksen noudattamista mutta joutuivat vainon kohteiksi ja tuhoutuivat. _NEWLINE_Menestyksekk\xc3\xa4in kristinuskon p\xc3\xa4\xc3\xa4suuntaus oli hellenistikristillisyys, josta voidaan katsoa nykyisen kristikunnan periytyneen. Menestyksen avain oli matala kynnys k\xc3\xa4\xc3\xa4ntymiseen, sill\xc3\xa4 se ei juurikaan edellytt\xc3\xa4nyt juutalaisten s\xc3\xa4\xc3\xa4d\xc3\xb6sten noudattamista vaan kaikki aikaisemmat palvontamuodot saivat vain " kristillisen nimityksen".\n_START_SECTION_\nErkaantuminen juutalaisuudesta\n_START_PARAGRAPH_\nPaavalin Kirje galatalaisille on tarmokas kirjoitus niit\xc3\xa4 vastaan, jotka halusivat pakottaa pakanoita el\xc3\xa4m\xc3\xa4\xc3\xa4n juutalaisten tapojen mukaan. _NEWLINE_Paavali kirjoitti, ett\xc3\xa4 jos pakanat vaaditaan omaksumaan n\xc3\xa4m\xc3\xa4 tavat ja heid\xc3\xa4t ymp\xc3\xa4rileikataan, silloin Kristuksesta ei ole kenellek\xc3\xa4\xc3\xa4n en\xc3\xa4\xc3\xa4 mit\xc3\xa4\xc3\xa4n hy\xc3\xb6ty\xc3\xa4 sill\xc3\xa4 h\xc3\xa4n oli kuollut turhan takia, jos vanhurskaus voidaan saavuttaa yht\xc3\xa4 hyvin tekojen kautta. _NEWLINE_Paavali esitt\xc3\xa4\xc3\xa4 t\xc3\xa4ss\xc3\xa4 ja muissakin kirjeiss\xc3\xa4\xc3\xa4n, ett\xc3\xa4 t\xc3\xa4m\xc3\xa4 opetus ei ole ristiriidassa kahdentoista apostolin opetusten kanssa. Sen sijaan opetus oli uskottu h\xc3\xa4nelle tarkoitettuna niille, joita ei ollut ymp\xc3\xa4rileikattu, aivan niin kuin Pietari oli l\xc3\xa4hetetty niiden pariin, jotka oli ymp\xc3\xa4rileikattu. _NEWLINE_Tukena sille, ett\xc3\xa4 Paavali ei toiminut yksin, Jerusalemin kokous p\xc3\xa4\xc3\xa4tti, ettei uusilta k\xc3\xa4\xc3\xa4nnynn\xc3\xa4isilt\xc3\xa4 vaadita ymp\xc3\xa4rileikkausta, mutta heit\xc3\xa4 neuvottiin "karttamaan sellaista, mink\xc3\xa4 ep\xc3\xa4jumalanpalvelus on saastuttanut, sek\xc3\xa4 haureutta, verta ja lihaa, josta verta ei ole laskettu" . N\xc3\xa4m\xc3\xa4kin k\xc3\xa4skyt perustuivat kuitenkin yht\xc3\xa4 lailla Mooseksen lakiin. Jotkut ovat tulkinneet, ett\xc3\xa4 pakanoita ei k\xc3\xa4sketty noudattamaan n\xc3\xa4id\xc3\xa4 s\xc3\xa4\xc3\xa4d\xc3\xb6ksi\xc3\xa4 siksi, ett\xc3\xa4 laki olisi sitonut heit\xc3\xa4, vaan siksi, etteiv\xc3\xa4t he her\xc3\xa4tt\xc3\xa4isi pahennusta niiden lakia noudattavien juutalaisten keskuudessa, joiden kanssa he eliv\xc3\xa4t. _NEWLINE_Paavali oli kuitenkin v\xc3\xa4h\xc3\xa4n v\xc3\xa4li\xc3\xa4 ristiriidoissa juutalaiskristittyjen kanssa. Toisessa korinttilaiskirjeess\xc3\xa4 (2 Kor. 11:5, 12:11) h\xc3\xa4n kutsui vastustajiaan "mainioiksi apostoleiksi" (\xcf\x85\xcf\x80\xce\xb5\xcf\x81 \xce\xbb\xce\xb9\xce\xb1\xce\xbd \xce\xb1\xcf\x80\xce\xbf\xcf\x83\xcf\x84\xce\xbf\xce\xbb\xcf\x89\xce\xbd, hyper lian apostol\xc3\xb4n). H\xc3\xa4n kertoo Galatalaiskirjeess\xc3\xa4, kuinka h\xc3\xa4n nuhteli Pietaria siit\xc3\xa4, ett\xc3\xa4 t\xc3\xa4m\xc3\xa4 vaati Kristuksen seuraajien noudattavan juutalaisuuden ruokas\xc3\xa4\xc3\xa4d\xc3\xb6ksi\xc3\xa4. Paavali katsoi kuitenkin eettisten s\xc3\xa4\xc3\xa4d\xc3\xb6sten olevan velvoittavia, vaikka kulttuuriset s\xc3\xa4\xc3\xa4d\xc3\xb6kset eiv\xc3\xa4t olleetkaan sit\xc3\xa4. H\xc3\xa4n katsoi lain suodattuvan Kristuksen l\xc3\xa4pi sen sijaan ett\xc3\xa4 se toteutuisi tiukoissa s\xc3\xa4\xc3\xa4d\xc3\xb6ksiss\xc3\xa4, jotka Jumala antoi silloin kun juutalaiset erotettiin muista kansoista.\n_START_SECTION_\nSuuri luopumus\n_START_PARAGRAPH_\nMonet tutkijat ovat ihmetelleet, mit\xc3\xa4 tapahtui niille kristityille, jotka vaativat pakanak\xc3\xa4\xc3\xa4nnynn\xc3\xa4isten ymp\xc3\xa4rileikkauttamista. Itsest\xc3\xa4\xc3\xa4n selv\xc3\xa4n\xc3\xa4 vastauksena voidaan pit\xc3\xa4\xc3\xa4 Etiopian ortodoksikirkkoa ja koptilaista ortodoksikirkkoa, jotka harjoittavat edelleen ymp\xc3\xa4rileikkausta. Ei-paavalilaisia kahdestatoista apostolista olivat Jaakob vanhurskas, Pietari ja Johannes. N\xc3\xa4iden "nasaretilaisten" apostolien perint\xc3\xb6 eli jonkin aikaa Juudeassa ja ymp\xc3\xa4r\xc3\xb6ivill\xc3\xa4 alueilla. Tutkijat ovat pyrkineet j\xc3\xa4ljitt\xc3\xa4m\xc3\xa4\xc3\xa4n heid\xc3\xa4n perint\xc3\xb6\xc3\xa4\xc3\xa4n my\xc3\xb6hempien ryhmien, kuten ebioniittien ja elkasiittien parista. N\xc3\xa4m\xc3\xa4 ryhm\xc3\xa4t hylk\xc3\xa4siv\xc3\xa4t kristillisyyden sen paavalilaisessa muodossa. Ryhm\xc3\xa4t ovat olleet sit\xc3\xa4 mielt\xc3\xa4, ett\xc3\xa4 p\xc3\xa4invastoin kuin mit\xc3\xa4 Paavali antaa ymm\xc3\xa4rt\xc3\xa4\xc3\xa4 Galatalaiskirjeess\xc3\xa4, juopa Paavalin ja muiden apostolien v\xc3\xa4lill\xc3\xa4 olisi ollut syv\xc3\xa4 ja pysyv\xc3\xa4._NEWLINE_Nyky\xc3\xa4\xc3\xa4n tutkijat ovat valmiita korjaamaan katolisen kirkon n\xc3\xa4kemyst\xc3\xa4 omasta historiastaan n\xc3\xa4ist\xc3\xa4 tutkimuksista k\xc3\xa4sin. My\xc3\xb6s jotkut kristilliset suuntaukset ovat sit\xc3\xa4 mielt\xc3\xa4, ett\xc3\xa4 l\xc3\xa4nnen ja id\xc3\xa4n kirkot (katolinen ja ortodoksinen kirkko) luopuivat oikeasta Jeesuksen saarnaamasta opista. Apostolista aikaa seuranneiden apostolisten isien ja muiden kirkkoisien kirjoitusten joukossa onkin l\xc3\xa4hinn\xc3\xa4 kirjoituksia, jotka tukevat pakanallisuudesta k\xc3\xa4\xc3\xa4ntyneiden kristittyjen paavalilaista eli apostoli Paavalin mukaista n\xc3\xa4kemyst\xc3\xa4 kristinuskosta. Sen sijaan Jerusalemin juutalaiskristittyjen, esimerkiksi Jeesuksen veljen Jaakobin, edustamat n\xc3\xa4kemykset ovat k\xc3\xa4yt\xc3\xa4nn\xc3\xb6ss\xc3\xa4 katsoen h\xc3\xa4vinneet ensimm\xc3\xa4isten kahden vuosisadan aikana. Paavalin kirjeiden kirjoittamisen aikaan heit\xc3\xa4 oli kuitenkin viel\xc3\xa4 pidetty "seurakunnan tukipylv\xc3\xa4in\xc3\xa4"._NEWLINE_Juutalaiskristittyjen Paavalille vastakkainen n\xc3\xa4kemys juutalaisen lain noudattamisesta ja esimerkiksi ymp\xc3\xa4rileikkauttamisesta h\xc3\xa4visi n\xc3\xa4in oikeaoppisesta kirkosta. Samoin h\xc3\xa4visiv\xc3\xa4t monet muut alkukristityille ominaiset asiat, kuten erilaiset "salaiset kirjoitukset", initiaatioriitit ja naisten julkinen asema. Varhaisen kirkon osittain kadonneista k\xc3\xa4yt\xc3\xa4nn\xc3\xb6ist\xc3\xa4 voidaan saada kuva joistakin apostolisten isien kirjoituksista, kuten Didakheesta, sek\xc3\xa4 er\xc3\xa4ist\xc3\xa4 muista apokryfikirjoista.\n_START_SECTION_\nVainottu kristinusko\n_START_PARAGRAPH_\nKahdensadanviidenkymmenen vuoden ajan kirkko oli marttyyrien kirkko. Kristittyj\xc3\xa4 vainottiin, koska he kielt\xc3\xa4ytyiv\xc3\xa4t palvomasta Rooman keisaria ja valtakunnan jumalia jumalina. Ep\xc3\xa4luuloa lis\xc3\xa4si se, ettei ehtoollinen ollut ulkopuolisille avoin, mik\xc3\xa4 her\xc3\xa4tti huhuja ihmisuhreista ja irstaista menoista sek\xc3\xa4 pelkoa ja halveksuntaa kristinuskoa kohtaan. _NEWLINE_Vainoja oli erityisesti Neron, Domitianuksen, Maximinus Thraxin, Deciuksen, Valerianuksen, Diocletianuksen ja Galeriuksen aikana. Keisari Nero julisti valheellisesti kristityt vuonna 64 syyllisiksi Rooman paloon, jonka takia h\xc3\xa4n poltatti valtavat m\xc3\xa4\xc3\xa4r\xc3\xa4t kristittyj\xc3\xa4. Decius m\xc3\xa4\xc3\xa4r\xc3\xa4si ensimm\xc3\xa4iset viralliset vainot vuonna 250. _NEWLINE_Vuonna 313 Konstantinus I ja Licinius julistivat Milanon ediktiss\xc3\xa4 kristinuskon hyv\xc3\xa4ksytyksi uskonnoksi, ja kristinuskon asema muuttui merkitt\xc3\xa4v\xc3\xa4sti. Theodosius Suuren aikana (378\xe2\x80\x93395) kristinuskosta tuli Rooman valtakunnan ainoa sallittu uskonto. Id\xc3\xa4ss\xc3\xa4 kirkko siirtyi vainoista suoraan keisarillisen vallan alle (ns. caesaropapismi), jo Konstantinuksen mutta erityisesti Justinianuksen s\xc3\xa4\xc3\xa4d\xc3\xb6sten seurauksena. T\xc3\xa4m\xc3\xa4 muodostui ortodoksiselle kirkolle ongelmaksi. L\xc3\xa4nness\xc3\xa4 kirkko pysyi itsen\xc3\xa4isen\xc3\xa4, koska keisari oli heikko ja paavin valta puolestaan hyvin vakiintunut.\n_START_SECTION_\nEnsimm\xc3\xa4iset marttyyrit\n_START_PARAGRAPH_\nUseat varhaiskristillisyyden johtohahmot kuolivat marttyyrein\xc3\xa4 uskonsa puolesta. T\xc3\xa4lt\xc3\xa4 ajalta on sanonta "marttyyrien veri on kirkon siemen". Tunnetuimpia marttyyreit\xc3\xa4 olivat muun muassa Pyh\xc3\xa4 Stefanos, protomarttyyri (ensimm\xc3\xa4inen marttyyri), Jaakob vanhempi, Pyh\xc3\xa4 Paavali, Pyh\xc3\xa4 Pietari, Ignatios Antiokialainen, apostoli Pietarin oppilas ja Antiokian ensimm\xc3\xa4inen piispa h\xc3\xa4nen j\xc3\xa4lkeens\xc3\xa4, sek\xc3\xa4 Polykarpos, Smyrnan piispa ja evankelista Johanneksen opetuslapsi.\n_START_SECTION_\nEnsimm\xc3\xa4iset apologeetat\n_START_PARAGRAPH_\nEnsimm\xc3\xa4iset kristityt eiv\xc3\xa4t yleisesti ottaen olleet erityisen korkeasti koulutettuja oppineita, vaan tavallisia ihmisi\xc3\xa4 \xe2\x80\x93 Jeesuskin oli koulutukseltaan puusepp\xc3\xa4. V\xc3\xa4hitellen kristinuskoon k\xc3\xa4\xc3\xa4ntyi my\xc3\xb6s oppineita keski- ja yl\xc3\xa4luokan edustajia ja filosofeja, joista tuli kristinuskon apologeettoja. _NEWLINE_Apologeetat aloittivat kristinuskon teologisen puolustamisen pakanoiden ja ei-kristittyjen filosofien syyt\xc3\xb6ksi\xc3\xa4 vastaan. Usein v\xc3\xa4ittelyt k\xc3\xa4ytiin kirjoitusten muodossa ja kiistakirjoittelu oppineiden kesken pakotti apologeetat muotoilemaan kristilliset opit eksaktiin muotoon. Silloin huomattiin, ett\xc3\xa4 apologeetoillakin oli ristiriitaisia k\xc3\xa4sityksi\xc3\xa4 kristillisest\xc3\xa4 opista. My\xc3\xb6hemmin oppia m\xc3\xa4\xc3\xa4riteltiin konsiileissa, joissa kristillisen opin sis\xc3\xa4lt\xc3\xb6 m\xc3\xa4\xc3\xa4riteltiin. Oppia muotoiltaessa eiv\xc3\xa4t aina sanat riitt\xc3\xa4neet, vaan joskus erilaisia oppik\xc3\xa4sityksi\xc3\xa4 vaihdettiin nyrkeinkin ja keisarin sotilaat joutuivat keih\xc3\xa4ineen puuttumaan pelin kulkuun. H\xc3\xa4vinneet osapuolet yleens\xc3\xa4 tuomittiin harhaoppisiksi._NEWLINE_Varhaisia apologeettoja olivat muun muassa Justinos Marttyyri, k\xc3\xa4\xc3\xa4nnynn\xc3\xa4inen kreikkalaisesta filosofiasta, Irenaeus, Lyonsin piispa, joka luokitteli harhaoppeja niit\xc3\xa4 vastustaakseen, sek\xc3\xa4 Klemens I, Rooman nelj\xc3\xa4s piispa (paavi).\n_START_SECTION_\nVarhaiset kristinuskon m\xc3\xa4\xc3\xa4rittelem\xc3\xa4t harhaopit\n_START_PARAGRAPH_\nEnsimm\xc3\xa4isi\xc3\xa4 ongelmia alkukirkolle oli se, kuinka voidaan v\xc3\xa4ltt\xc3\xa4\xc3\xa4 kiusaus tulkita uskoa pakanallisilla termeill\xc3\xa4. Riidat oikeasta kristillisest\xc3\xa4 opista alkoivat varhain. Kristittyjen keskin\xc3\xa4inen yhteys oli ensimm\xc3\xa4isin\xc3\xa4 vuosisatoina l\xc3\xb6yh\xc3\xa4\xc3\xa4, ja erilaisten opillisten riitojen seurauksena kirkon reunat hajoilivat ensimm\xc3\xa4isell\xc3\xa4 vuosituhannella. Osa skismoista saatiin parannettua, osa on olemassa t\xc3\xa4n\xc3\xa4kin p\xc3\xa4iv\xc3\xa4n\xc3\xa4. Kristinuskon laillistamisen j\xc3\xa4lkeen kirkko organisoitui ja j\xc3\xa4rjesti kirkolliskokouksia asioiden selvitt\xc3\xa4miseksi. Koko kirkkoa edustaneita kokouksia kutsuttiin ekumeenisiksi kirkolliskokouksiksi. Kirkolliskokoukset tuomitsivat joitakin varhaiskristillisi\xc3\xa4 ryhmi\xc3\xa4 harhaoppisina._NEWLINE_Yksi haarauma kristinuskosta oli gnostilaisuus. Muita olivat juutalaiskristilliset ebioniitit ja natsareenit. Lis\xc3\xa4ksi oli erilaisia kirkon sis\xc3\xa4isi\xc3\xa4 lahkoja, kuten markionilaisuus, monarkismi, montanolaisuus ja alogit. My\xc3\xb6hemmin kirkosta erosi tai erotettiin erilaisia ryhmi\xc3\xa4 ja paikalliskirkkoja, esimerkiksi areiolaiset, apollinarialaiset, nestoriolaiset, monofysiitit ja monoteliitit.\n_START_SECTION_\nK\xc3\xa4\xc3\xa4ntymisi\xc3\xa4 muista uskonnoista\n_START_PARAGRAPH_\nKristinuskoon k\xc3\xa4\xc3\xa4ntyi Roomassa sen kanssa kilpailleiden mysteeriuskontojen kannattajia, ja n\xc3\xa4m\xc3\xa4 uskonnot j\xc3\xa4ttiv\xc3\xa4t kristinuskoon j\xc3\xa4lkens\xc3\xa4. Mithralaisia temppeleit\xc3\xa4 muutettiin kirkoiksi vuoden 391 j\xc3\xa4lkeen. Manikealaisuuden vaikutus jatkuu joidenkin oppineiden ja katolisuutta vastustavien poleemikkojen mukaan kristinuskossa manikealaisuudesta k\xc3\xa4\xc3\xa4ntyneen kirkkois\xc3\xa4 Augustinuksen ansiosta. Manikealaiset itse ottivat k\xc3\xa4ytt\xc3\xb6\xc3\xb6n useita kristillisi\xc3\xa4 apokryfikirjoja, kuten Tuomaan teot, jotka olisivat muuten saattaneet kadota. Profeetta Mani halusi esitt\xc3\xa4\xc3\xa4 olevansa "Jeesuksen Kristuksen oppilas", mutta oikeaoppinen kirkko hylk\xc3\xa4si h\xc3\xa4net harhaoppisena.\n_START_SECTION_\nAlkukirkon ihannekuva\n_START_PARAGRAPH_\nAlkukirkosta on olemassa hyvin useita laajallekin levinneit\xc3\xa4 v\xc3\xa4\xc3\xa4rink\xc3\xa4sityksi\xc3\xa4, jotka eiv\xc3\xa4t kest\xc3\xa4 tieteellist\xc3\xa4 tarkastelua. Ihannekuvissa kirkko on esimerkiksi alun perin ollut yhten\xc3\xa4inen yhteis\xc3\xb6, jossa kaikki kristityt harjoittivat kirkollista yhteytt\xc3\xa4 kesken\xc3\xa4\xc3\xa4n ja jakautunut kristikunta on verrattain uusi asia. Ihannekuvan mukainen kirkollinen ykseys voidaan n\xc3\xa4hd\xc3\xa4 velvoittavana esikuvana, johon pit\xc3\xa4\xc3\xa4 pyrki\xc3\xa4 takaisin.\n_START_SECTION_\nTutkimuksen antama kuva\n_START_PARAGRAPH_\nTeologian tohtori Juha Molarin mukaan Jeesuksen p\xc3\xa4ivien j\xc3\xa4lkeinen "alkuseurakunta" oli mainettaan rajumpi uskonnollinen lahko.\n_START_SECTION_\nEvankeliumien synty\n_START_PARAGRAPH_\nJeesuksen silminn\xc3\xa4kij\xc3\xa4t kertoivat siit\xc3\xa4, mit\xc3\xa4 Jeesus oli puhunut ja tehnyt. T\xc3\xa4t\xc3\xa4 suullista perim\xc3\xa4tietoa opetettiin uusien seurakuntien opettajille. Pian kuitenkin huomattiin, ett\xc3\xa4 kohta t\xc3\xa4m\xc3\xa4 silminn\xc3\xa4kij\xc3\xa4sukupolvi kuolisi pois. T\xc3\xa4m\xc3\xa4n seurauksena syntyi tarve saattaa suullinen perim\xc3\xa4tieto kirjalliseen muotoon. Aluksi kirjalliseen muotoon siirtyi todenn\xc3\xa4k\xc3\xb6isesti jonkinlaisia Jeesuksen tekojen tai puheiden kokoelmia ja muistelmia, joita levitettiin eri seurakunnissa. K\xc3\xa4yt\xc3\xa4nn\xc3\xb6n syist\xc3\xa4 Jeesuksen puheita k\xc3\xa4\xc3\xa4nnettiin t\xc3\xa4ss\xc3\xa4 vaiheessa arameasta kreikaksi. 60-luvun lopulla n\xc3\xa4it\xc3\xa4 suullisia ja kirjallisia l\xc3\xa4hteit\xc3\xa4 ker\xc3\xa4ttiin yhteen ja kirjoitettiin ensimm\xc3\xa4inen evankeliumi eli Markuksen evankeliumi. Tutkijat kiistelev\xc3\xa4t siit\xc3\xa4 syntyik\xc3\xb6 Markuksen evankeliumi 60-luvun lopussa tai 70-luvun alussa. UT:n nelj\xc3\xa4 evankeliumia kirjoitettiin suurin piirtein vuosina 65\xe2\x80\x93100._NEWLINE_Evankeliumit syntyiv\xc3\xa4t eri seurakunnissa eri puolilla silloista tunnettua maailmaa. Markuksen evankeliumin arvellaan syntyneen Roomassa ja Matteuksen evankeliumin taas Antiokiassa. Evankeliumit tulivat nopeasti tunnetuksi eri seurakunnissa, ja todenn\xc3\xa4k\xc3\xb6isesti toisen vuosisadan alussa kaikki nelj\xc3\xa4 evankeliumia olivat jo saavuttaneet keskeisen roolin seurakuntien uskon el\xc3\xa4m\xc3\xa4ss\xc3\xa4._NEWLINE_Evankeliumien l\xc3\xa4hteist\xc3\xa4 puhuttaessa tulee toistuvasti esille ns. kaksil\xc3\xa4hdeteoria ja Q-l\xc3\xa4hde (\xe2\x80\x9dQ-evankeliumi\xe2\x80\x9d). Kaksil\xc3\xa4hdeteorian ydinajatus on se, ett\xc3\xa4 Matteus ja Luukas ovat k\xc3\xa4ytt\xc3\xa4neet l\xc3\xa4htein\xc3\xa4\xc3\xa4n nimenomaan Markuksen evankeliumia ja Q-l\xc3\xa4hdett\xc3\xa4. Ajatus Q-l\xc3\xa4hteest\xc3\xa4 perustuu siihen, ett\xc3\xa4 Matteuksen ja Luukkaan evankeliumeista l\xc3\xb6ytyy paljon yhteist\xc3\xa4 materiaalia, jota ei kuitenkaan l\xc3\xb6ydy Markuksen evankeliumista. Monet tutkijat olettavat, ett\xc3\xa4 t\xc3\xa4m\xc3\xa4 Matteusta ja Luukasta yhdist\xc3\xa4v\xc3\xa4 Markuksesta puuttuva kertomusaines periytyy olemassa olleesta l\xc3\xa4hteest\xc3\xa4, jota on ryhdytty kutsumaan Q-l\xc3\xa4hteeksi._NEWLINE_Juha Molarin mukaan varhaisimman evankeliumin synty heijastaa lahkojen johtajien hyvin tunnettua menetelm\xc3\xa4\xc3\xa4 joukkojensa hallitsemiseksi. Q-evankeliumi velvoitti kuulijansa Jeesuksen kiusauskertomuksesta alkaen alistuvaan ryhm\xc3\xa4orjuuteen. Lahkon johtajat tekiv\xc3\xa4t kertomuksen avulla Jumalan Pojasta absoluuttisen ihanteen, jotta ihmiset valitsisivat n\xc3\xa4liss\xc3\xa4\xc3\xa4nkin Jumalan sanan, so. ryhm\xc3\xa4\xc3\xa4n kuulumisen.\n_START_SECTION_\nKokoontumiset\n_START_PARAGRAPH_\nJuhani Kuosmasen mukaan alkuseurakunnassa kokoonnuttiin sek\xc3\xa4 pienryhmin\xc3\xa4 ett\xc3\xa4 koko seurakuntana. Alkuseurakunnalla oli aluksi kaksi kokouspaikkaa: pyh\xc3\xa4kk\xc3\xb6 ja kodit. Pyh\xc3\xa4k\xc3\xb6ss\xc3\xa4 sek\xc3\xa4 julistettiin evankeliumia k\xc3\xa4\xc3\xa4ntym\xc3\xa4tt\xc3\xb6mille ett\xc3\xa4 opetettiin uskovia, joiden kokouspaikaksi pyh\xc3\xa4k\xc3\xb6ss\xc3\xa4 muodostui Salomon pylv\xc3\xa4sk\xc3\xa4yt\xc3\xa4v\xc3\xa4. Ehtoollista ei vietetty pyh\xc3\xa4k\xc3\xb6ss\xc3\xa4, koska siell\xc3\xa4 kulki kaikki kansa, vaan pienemm\xc3\xa4t suljetut tilaisuudet pidettiin kodeissa. Raamatunopetus tapahtui sek\xc3\xa4 pyh\xc3\xa4k\xc3\xb6ss\xc3\xa4 ett\xc3\xa4 kodeissa. My\xc3\xb6hemmin alkuseurakunta ajettiin ulos pyh\xc3\xa4k\xc3\xb6st\xc3\xa4. Esa Nenosen mukaan alkuseurakunnassa ihmiset eliv\xc3\xa4t l\xc3\xa4hell\xc3\xa4 toisiaan. Olavi Kokkosen mukaan alkuseurakunnissa kokoonnuttiin kodeissa. Nuorilla kotiseurakunnilla ei ollut pastoreita tai saarnaamaan pystyvi\xc3\xa4 henkil\xc3\xb6it\xc3\xa4. Heid\xc3\xa4n oli omin avuin tultava kesken\xc3\xa4\xc3\xa4n toimeen. Siksi siell\xc3\xa4 vallitsi periaate, ett\xc3\xa4 jokaisen j\xc3\xa4senen tuli kykyjens\xc3\xa4 mukaan rakentaa seurakuntaa \xe2\x80\x93 laulaen, profetoiden, kertomalla jonkin opettavan asian tai ilmestyksen ja selitt\xc3\xa4m\xc3\xa4ll\xc3\xa4 kieli\xc3\xa4. Kaikki paikalla olijat saattoivat profetoida eli Pyh\xc3\xa4n Hengen innoittamina puhua rakennukseksi, kehotukseksi ja lohdutukseksi. Alkuseurakuntien aikoina suuremmissa kokoontumisissa sek\xc3\xa4 puhujavierailujen yhteydess\xc3\xa4 oli julistamaan kykenevill\xc3\xa4 selke\xc3\xa4sti keskeinen osa. Jumalanpalveluksen esitt\xc3\xa4v\xc3\xa4 ja ohjelmallinen eteneminen oli silloin muutaman henkil\xc3\xb6n vastuulla. V\xc3\xa4in\xc3\xb6 Hottin mukaan alkuseurakunta k\xc3\xa4sitti kaikki paikkakunnan uskovat.\n_START_SECTION_\nJumalan valtakunnan odotus\n_START_PARAGRAPH_\nAlkuseurakuntaa innoitti usko Jumalan valtakunnan pikaiseen toteutumiseen, jossa Jumalan tahtoma hyv\xc3\xa4 el\xc3\xa4m\xc3\xa4nj\xc3\xa4rjestys toteutuisi. Seurakunta ennakoi sit\xc3\xa4 omassa el\xc3\xa4m\xc3\xa4ss\xc3\xa4\xc3\xa4n. Ilmestyskirja on yksi todiste varhaisten kristittyjen voimakkaasta apokalyptisesta suuntautumisesta ja heid\xc3\xa4n lujasta uskostaan lopunaikoihin ja niiden l\xc3\xa4heisyyteen.\n_START_SECTION_\nVarhaiskristillinen hengellisyys\n_START_PARAGRAPH_\nVarhaiskristilliseen hengellisyyteen kuului yhteis\xc3\xb6llisyys. Apostolien teoissa kuvataan ett\xc3\xa4 kristityt eliv\xc3\xa4t "keskin\xc3\xa4isess\xc3\xa4 yhteydess\xc3\xa4"._NEWLINE_Varhaiset kristityt paastosivat keskiviikkoisin ja perjantaisin.\n_START_SECTION_\nJumalanpalvelus\n_START_PARAGRAPH_\nKristittyjen ensimm\xc3\xa4inen sukupolvi oli kasvanut yhteydess\xc3\xa4 synagogajumalanpalvelukseen ja he jatkoivat sen rakenteiden k\xc3\xa4ytt\xc3\xa4mist\xc3\xa4 omassa jumalanpalvelusmuodossaan ainakin vuoteen 70 asti. My\xc3\xb6hemm\xc3\xa4t sukupolvet ovat unohtaneet n\xc3\xa4m\xc3\xa4 juuret._NEWLINE_Alkuseurakunta palvoi Jumalaa. Rooman keisarikunnassa turvauduttiin usein it\xc3\xa4maisiin mysteeriuskontoihin, joissa luvattiin ikuista el\xc3\xa4m\xc3\xa4\xc3\xa4 eksoottisia menoja tarkasti noudattamalla. T\xc3\xa4llaiset kultit eiv\xc3\xa4t kuitenkaan olleet yleens\xc3\xa4 universaaleja sen enemp\xc3\xa4\xc3\xa4 maantieteellisesti kuin yhteiskunnallisestikaan.\n_START_SECTION_\nSakramentit\n_START_PARAGRAPH_\nRoger Petterssonin mukaan alkukirkossa oltiin hyvin tarkkoja siit\xc3\xa4, kenen kanssa oltiin sakraalisessa yhteydess\xc3\xa4. Werner Elertin mukaan todellinen alkukirkko sulki hereetikot ulkopuolelleen ja piti kiinni suljetusta kommuuniosta (ehtoollisesta).\n_START_SECTION_\nKaste\n_START_PARAGRAPH_\nAlkuseurakunnassa kaste oli sinetti, jolla ymp\xc3\xa4rileikkauksen tavoin vahvistettiin seurakunnan j\xc3\xa4senyys. Kaste korvasi ymp\xc3\xa4rileikkauksen ja synnytti uuden tasa-arvoisten opetuslasten yhteis\xc3\xb6n. T\xc3\xa4m\xc3\xa4 todenn\xc3\xa4k\xc3\xb6isesti vetosi erityisesti syrjittyihin ihmisiin kuten naisiin ja orjiin lis\xc3\xa4ten kristinuskon suosiota heid\xc3\xa4n keskuudessaan.\n_START_SECTION_\nSunnuntain vietto\n_START_PARAGRAPH_\nAlkukirkko jo vietti yleisesti sunnuntaita jumalanpalvelusp\xc3\xa4iv\xc3\xa4n\xc3\xa4\xc3\xa4n ensimm\xc3\xa4iselt\xc3\xa4 vuosisadalta l\xc3\xa4htien - kristillisen vapauden hengess\xc3\xa4 (esim. Apt.20:7; 1 Kor.16:2). Hyvin varhaiset alkukirkon dokumentit todistavat, ett\xc3\xa4 alkukirkko vietti sunnuntaita Kristuksen yl\xc3\xb6snousemuksen juhlap\xc3\xa4iv\xc3\xa4n\xc3\xa4 ja nautti sin\xc3\xa4 p\xc3\xa4iv\xc3\xa4n\xc3\xa4 ehtoollista.\n_START_SECTION_\nOpillinen hajanaisuus\n_START_PARAGRAPH_\nAlkukirkon aikana oli useita eri suuntauksia. Mit\xc3\xa4\xc3\xa4n vallitsevaa katolista eli yleist\xc3\xa4 kirkkoa ei ollut. Kristinuskon historiassa on jo hyvin varhaisessa vaiheessa mahdollista erottaa kaksi kirkkoa. Toinen oli apostolien johtama ja perinteisempi, toinen Stefanuksen, Filippuksen ja muiden diakonien johtama hellenistinen kirkko. My\xc3\xb6s evankeliumit ovat syntyneet nelj\xc3\xa4n erilaisen tradition pohjalta. Varhaisessa kirkossa pyrki syntym\xc3\xa4\xc3\xa4n ryhmi\xc3\xa4, jotka edustivat kukin omaa erityist\xc3\xa4 kristinuskon suuntausta. N\xc3\xa4iden joukosta erottuivat selvimmin juutalaiskristityt ja hellenistit. N\xc3\xa4iden ohella on vaikuttanut my\xc3\xb6s muita ryhmi\xc3\xa4.\n_START_SECTION_\nAlkukirkon harhaopit\n_START_PARAGRAPH_\nApostoliset is\xc3\xa4t n\xc3\xa4kiv\xc3\xa4t t\xc3\xa4rke\xc3\xa4ksi painottaa oikeaa oppia ja ottaa et\xc3\xa4isyytt\xc3\xa4 harhaopettajiin. T\xc3\xa4st\xc3\xa4 todistaa muun muassa Athanasioksen uskontunnustus, joka syntyi harhaopin vastustamisen seurauksena.'